ALLERGIA- JA ASTMALIITTO RY LAUSUNTO

8.4.2014

Oikeusministeriö,

oikeusministerio@om.fi

Kehittämispäällikkö Tuula Kivari

Asia: Hallituksen esitys vakuutusoikeuslain muuttamisesta

Viite: Lausuntopyyntö 10.3.2014 om/4/32/2006

Allergia- ja Astmaliitto edustaa allergiasta, astmasta ja atopiasta kärsiviä ihmisiä. Liitto edustaa 35 jäsenyhdistyksensä kautta 20 000 allergista, astmaatikkoa ja atooppista suomalaista. Haluamme kiittää mahdollisuudesta lausua luonnoksesta hallituksen esitykseksi vakuutusoikeuslain muuttamisesta. Pyydettynä lausuntonamme esitämme seuraavaa.

Allergia- ja astmaliitto pitää tarpeellisena vakuutusoikeuden uudistamista ja kannatettavana vakuutusoikeuslakiesityksen tavoitteen mukaista vakuutusoikeusprosessin avoimuuden ja joustavuuden lisäämistä sekä lisätä toiminnan avoimuutta muun muassa lääkärijäsenten nimittämismenettelyn muutoksin sekä edelleen varmistaa oikeusvarmuuden säilyminen korkealla tasolla. Yleisesti ottaen hallituksen esityksen muutosehdotukset ovat tarpeellisia ja hyviä uudistuksia valitusasioiden käsittelyssä ja kannatamme sitä, että eri toimilla pyritään lyhentämään vakuutusoikeuden nykyisellään osin kohtuuttoman pitkiä käsittelyaikoja.

Vakuutusoikeuden ratkaisut vaikuttavat kauaskantoisesti jäsenistömme toimeentuloturvaan ja jokapäiväiseen elämään. Lähtökohtana tulee olla oikeudenmukaisen oikeudenkäynnin takaaminen ja asianosaisille ymmärrettävän prosessin luomiseksi valitusten käsittelyille. Asiakasnäkökulmasta kiinnitämme huomiota myös siihen, että vakuutusoikeuden päätösten laadukkaat perustelut ovat avain asemassa antamassa päätöksensaajalle asian lopputuloksesta selkeän ja ymmärrettävän käsityksen.

Vakuutusoikeuden lääketieteellisen arviointimenettelyn kehittäminen on mielestämme tärkeää. Erityisesti päätoimisen ylilääkärin viran perustaminen vakuutusoikeuteen voisi tuoda lisää lääkeopillista osaamista ja linjauksia vakuutusoikeuden toimintaan. Sidonnaisuuksien pitää olla avoimesti nähtävillä.

Mielestämme vakuutusoikeuden kokoonpanon muutoksissa tulee huolehtia siitä, että hakijan ehdoton oikeudenkäynnin oikeudenmukaisuus toteutuu. Oikeudenmukaisen oikeudenkäynnin tulee näkyä myös ulospäin siten, että tuomioistuimen toimintaa voidaan pitää sekä yksittäisen asianosaisen näkökulmasta että yleisesti luotettavana puolueettomana ja ammattitaitoisena sekä tuomioistuimen päätöksiä oikeudenmukaisina.

Kelan vammaistukiasioissa ja eläkkeensaajan hoitotukiasioissa on syytä säilyttää riittävän laaja lainopillinen osaaminen.

Lakiesityksessä on mainittu asiakkaan oikeus pyytää suullista käsittelyä. Säännöstä tulee selventää ja kirjata lakiin tosiasiallinen pääsy suulliseen käsittelyyn sekä suullisen käsittelyn edellytykset. Pelkkä viittaus hallintolainkäyttölakiin ei vielä riitä.

ALLERGIA- JA ASTMALIITTO RY

14.4.2014

Ilkka Repo

Toimitusjohtaja